Un encuesta fecha en Xixón pescuda les creyencies y percepciones populares sobre la diversidá llingüística
#000000
Ramón d’Andrés y Miguel Rodríguez Monteavaro son los autores de 'La diversidá llingüística d'España y d'Asturies. Encuesta na ciudá de Xixón, 2017', trabayu que ta disponible agora pa la so consulta gracies a una edición de Trabe. La investigación va presentase en La Buena Letra.
#000002
La encuesta tien como oxetivu “pescudar nes creyencies y percepciones populares sobre la diversidá llingüística d’España y d’Asturies”. Fíxose nel 2017 gracies a una aportación del Conceyu de Xixón y nel 2021 editóse al recibir financiación de la Universidá d’Uviéu nel so programa d’Ayudes pal Caltenimientu d’Actividaes d’Investigación de Grupos d’Investigación Reconocíos 2021.
#000003
Los dos autores, miembros entrambos del grupu d’investigación universitariu Seminariu de Filoloxía Asturiana, encuestaron a 60 persones del conceyu de trés tramos d’edá diferente y trés niveles d’instrucción. En total presentaron-yos 36 entrugues que s’agruparon nos apartaos siguientes: Llingües y dialectos; Glotodiversidá española; Glotónimu del castellanu; Variedaes del castellanu; Les variedaes llingüístiques d’Asturies; El castellanu n’Asturies; La fala de Xixón; L’asturianu: glotónimu; L’asturianu: llingua o dialectu; L’asturianu: comparanza con otres llingües; y Variedaes del asturianu.
#000004
A lo llargo del llibru repásase cada entruga, col so enunciáu, la xustificación de facela, tables y gráfiques de resultaos, y la so interpretación y otros comentarios. Ente tables y gráficos (estos en color) sumen en xunto 185 figures.
#000005
La encuesta “ofrez datos enforma interesantes, como la percepción que tien la xente de lo que ye una ‘llingua’ y un ‘dialectu’, cómo l’asturianu encaxa nesos conceptos, qué llingües d’España enumera la xente cuando se-yos pide facelo, cómo perciben la diversidá dialectal dientro del castellanu, cómo-yos suenen les llingües d’España, qué noción tien la xente de la realidá llingüística d’Asturies, etcétera”. D’esti ‘esame’ sobre cuestiones glotolóxiques o estrictamente llingüístiques, d’acuerdu coles percepciones o concepciones que los informantes tienen d’elles, “resultarán coincidencies o incoincidencies ente’l saber científicu y el saber popular”.
#000006
Asina, mentes que “el saber científicu s’establez d’acuerdu a criterios propios y autónomos de la llingüística, el saber popular sobre les mesmes materies establezse d’acuerdu con criterios mui heteroxéneos onde xueguen siempre un papel importante factores de tipu sociolóxicu, cultural, identitariu, ideolóxicu o políticu", espliquen. La presentación del trabayu va tener llugar esta tarde, a les 20 hores, na llibrería xixonesa La Buena Letra cola presencia de los autores y d’Esther Prieto, de Trabe.
#000007
Na imaxe superior, ún de los gráficos del estudiu.
#000008
'El mundo es bosque / El mundu ye viesca', de Rotor Studio
#000009